|  |  |
| --- | --- |
|  | Este artigo amosa escritos chineses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Du Mu** (chinés tradicional e simplificado: 杜牧, *pinyin*: *Dù Mù*; Wade-Giles: *Tu4 Mu4*), nado en Chang'an (actual Xi'an) no ano 803 e finado na mesma cidade no 852, foi un calígrafo, poeta e político chinés de finais da dinastía Tang. O seu nome de cortesía era **Muzhi** 牧之, e o seu nome artístico **Fan Chuan** 樊川. A miúdo inspirado por cortesás, servíase da Historia para falar da súa época. Foi especialmente recoñecido polos seus cuartetos líricos e románticos.

Considerado un dos máis grandes poetas da época dourada da poesía chinesa, o seu nome adoita aparecer xunto co de Li Shangyin; así, eran alcumados "Os pequenos Li e Du" (*Xiao Li Du* 小李杜), en referencia aos célebres Li Bai e Du Fu. Entre as súas influencias, atópanse os xa mencionados Li Bai e Du Fu, así como Han Yu e Liu Zongyuan.

Traxectoria
-----------

Du Mu naceu na capital dos Tang, Chang'an (actual Xi'an), nunha familia aristócrata en decadencia, o clan Jingzhao Du. O seu avó foi Du You, un ministro da corte e compilador da enciclopedia *Tongdian* 通典. Aprobou o exame de *jinshi* no 827, aos vinte e cinco anos, comezando a súa carreira como burócrata nunha serie de postos de rango inferior. Unha destas ocupacións foi a de editor. Despois, traballou co comisionado Shen Chuanshi, primeiro en Hongzhou e, uns anos máis tarde, en Xuanzhou. No 833, foi enviado a Yangzhou con Niu Sengru. Alí, empezou a madurar como poeta. No 835, concedéuselle o cargo de censor e regresou á capital. Máis tarde, pediu traslado a Luoyang, posiblemente por temor a verse involucrado nunha disputa relativa ao seu amigo Li Gan. Isto evitoulle a purga que ocorreu ao ano seguinte.

O poeta tivo moitos postos oficiais en varias localidade, mais nunca acadou o alto rango, quizais a causa dos seus inimigos. No 837, volveu a Yangzhou para coidar do seu irmán menor, Du Yi, que quedou cego a causa dunha enfermidade. A continuación, trasladouse a Xuanzhou co seu irmán. No 838, foi nomeado Rectificador de Omisións da Esquerda e Compilador da Oficina de Historia na capital. No 840, foi ascendido a vicedirector da Oficina de Restauración e, ao ano seguinte, a vicedirector da Xunta de revisión. No 842 foi gobernador de diversas prefecturas rurais, como Huangzhou, Chizhou e Muzhou. Du Mu estaba descontento con estes postos, e culpaba ao político Li Deyu pola súa situación. Sentindo que a súa carreira era un fracaso, escribiu varios poemas expresando a súa insatisfación.

No 848 regresou novamente a Chang'an ao recibir o título de vicedirector de Títulos de Mérito. No 849, foi trasladado ao Ministerio de Persoal, e no 850 foi gobernador de Huzhou, a petición propia. No 851 volveu á capital para desempeñar diferentes postos administrativos, até a súa morte no inverno do ano seguinte, por unha enfermidade.

Obra
----

Du Mu dominou os xéneros do *shi*, o *fu* e mais a prosa chinesa antiga. É máis recoñecido polos seus cuartetos románticos e líricos, que adoitan referenciar lugares históricos ou situacións amorosas. Entre os seus temas máis comúns, están a separación, a decadencia ou a impermanencia. O seu estilo mestura imaxes e dicción clásicas con xustaposicións insólitas, coloquialismos e xogos de palabras. Tamén escribiu longos poemas narrativos.

### Poesía

Un dos seus poemas máis famosos é *Qing lai* 清来 ("A festividade de Qingming"), dedicado a esta festa chinesa na que se conmemora aos mortos visitando os cemiterios.

|  |  |
| --- | --- |
| 清来
清明時節雨紛紛，
路上行人欲断魂。
借問酒家何處有？
牧童遥指杏花村。 | A festividade de Qingming
Orballa durante as festas de Qingming, 
No camiño, un viaxeiro desconsolado
pregunta pola pousada máis próxima.
Un pastor sinala cara a aldea do albaricoqueiro en flor. |

Outro poema célebre de Du Mu é *Qiu xi* 秋夕 ("Unha tarde de outono"), que conta a historia dunha solitaria concubina cuxo abano perdeu o seu propósito coa fin do verán. Considérase unha alegoría das frustracións do poeta polo declive familiar. O pastor e a tecedora que figuran no poema son unha referencia á historia de dous amantes que só poden verse unha vez ao ano, que nomean ás estrelas Altair e Vega. Trátase dunha narración moi coñecida da mitoloxía chinesa.

|  |  |
| --- | --- |
| 秋夕
銀燭秋光冷畫屏，
輕羅小扇撲流螢。
天階夜色涼如水，
臥看牛郞織女星。 | Unha tarde de outono
Candeas de prata, luz do outono, arrefría a pintura
Cun lixeiro abano de seda, golpea aos vagalumes.
Nos chanzos do pazo, a noite é fría coma a auga;
tumbada, contempla as estrelas do pastor e a tecedora. |

### Prosa

Du Mu escribiu un comentario sobre *A arte da guerra* de Sunzi, xunto con varias cartas de consello a altos oficiais. Consérvase unha compilación das súas pezas en prosa en vinte libros, baixo o título de *Fan chuan wen ji* 樊川文集 ("Obras completas de Fan Chuan").

Na cultura popular
------------------

No 1968, Roger Waters (Pink Floyd) usou varios versos de Du Mu na canción "Set the Controls for the Heart of the Sun", do disco *A Saucerful of Secrets*.

Notas
-----

1. ↑  "Du Mu". *web.archive.org*. 2011-05-15. Archived from the original on 15 de maio de 2011. Consultado o 2024-01-16.
2. 1 2 3  Owen, Stephen (2006). *The Late Tang: Chinese Poetry of the Mid-Ninth Century (827-860)* (en inglés). Harvard University Asia Center. ISBN 978-0-674-03328-3.
3. ↑  Pine, Red, ed. (2003). *Poems of the Masters: China's Classic Anthology of T'ang and Sung Dynasty Verse* (en inglés). Copper Canyon Press. ISBN 9781556591952.
4. 1 2  小項目事典,百科事典マイペディア,世界大百科事典内言及, 精選版 日本国語大辞典,デジタル大辞泉,日本大百科全書(ニッポニカ),改訂新版 世界大百科事典,ブリタニカ国際大百科事典. "杜牧(とぼく)とは？ 意味や使い方". *コトバンク* (en xaponés). Consultado o 2024-01-16.

Véxase tamén
------------

### Ligazóns externas

* Du Mu (La literatura china traducida en España)

|  |  |
| --- | --- |
| Control de autoridades | 
* Wd: Q334095
* WorldCat
* VIAF: 79398393
* BIBSYS: 14070016
* BRE: 1970215
* CBDB: 0021194
* CERL: cnp00396732
* CiNii: DA01975094
* DeutscheBio: 118624423
* FAST: 71369
* GND: 118624423
* IMSLP: ID
* ISNI: 0000000119186579
* LCCN: n81043095
* LibriVox: 8300
* NDL: 00344122
* NKC: jo2009521374
* NLA: 36604539
* NTA: 108701581
* OL: OL1561189A
* SUDOC: 133852997
* ULAN: 500317081

 |